b'\n_START_ARTICLE_\nJohann G\xc3\xb6tz\n_START_PARAGRAPH_\nKreivi Johann G\xc3\xb6tz (my\xc3\xb6s Johann von G\xc3\xb6tzen) (1599 L\xc3\xbcneburg \xe2\x80\x93 6. maaliskuuta 1645 Jankov) oli saksalainen sotilas, joka palveli keisarin ja Baijerin armeijassa kolmikymmenvuotisessa sodassa. H\xc3\xa4n sai kreivin arvon 1635, ja 1636 h\xc3\xa4nest\xc3\xa4 tuli Baijerin armeijan marsalkka.\n_START_SECTION_\nSotilasura\n_START_PARAGRAPH_\nG\xc3\xb6tz oli kotoisin L\xc3\xbcneburgista ja alun perin luterilainen. H\xc3\xa4n aloitti sotilasuransa Ernst von Mansfeldin alaisuudessa 1621, mutta vaihtoi keisarillisten puolelle Fleurusin taistelun j\xc3\xa4lkeen 1622 ja nousi everstiksi 1626. My\xc3\xb6hemmin G\xc3\xb6tz palveli Albrecht von Wallensteinin joukoissa, ja Wallenstein nimitti h\xc3\xa4net R\xc3\xbcgenin k\xc3\xa4skynhaltijaksi. G\xc3\xb6tz ei kyennyt est\xc3\xa4m\xc3\xa4\xc3\xa4n ruotsalaisten maihinnousua saarelle vuonna 1630 ja menetti asemansa. G\xc3\xb6tz osallistui 1632 L\xc3\xbctzenin taisteluun, ja vuonna 1633 h\xc3\xa4n sai vapaaherran arvon. Wallenstein murhattiin 1634, mutta G\xc3\xb6tz selvisi murhan j\xc3\xa4lkeen tehdyist\xc3\xa4 Wallensteinin mielisten upseerien puhdistuksista. G\xc3\xb6tz nimitettiin Sleesiassa sotineiden joukkojen komentajaksi, mutta h\xc3\xa4n hoiti teht\xc3\xa4v\xc3\xa4\xc3\xa4 niin huonosti, ett\xc3\xa4 joutui sotaoikeuteen syyn\xc3\xa4 ep\xc3\xa4p\xc3\xa4tevyys ja mahdollinen maanpetturuus._NEWLINE_Vuonna 1635 G\xc3\xb6tz k\xc3\xa4\xc3\xa4ntyi katoliseksi ja sai kreivin arvon. G\xc3\xb6tz vaihtoi 1636 Baijerin palvelukseen, jossa h\xc3\xa4net nimitettiin armeijan ylip\xc3\xa4\xc3\xa4llik\xc3\xb6ksi, ja h\xc3\xa4n sai marsalkan arvon. Melchior von Hatzfeldtin h\xc3\xa4vitty\xc3\xa4 Wittstockin taistelussa ruotsalaisille G\xc3\xb6tz yhdisti joukkonsa Hatzfeldtin kanssa, mutta joutui silti vet\xc3\xa4ytym\xc3\xa4\xc3\xa4n Johan Ban\xc3\xa9rin johtamien ruotsalaisten edetess\xc3\xa4. Vuonna 1637 G\xc3\xb6tz ja Hatzfeldt saartoivat Ban\xc3\xa9rin Torgaussa, ja t\xc3\xa4m\xc3\xa4 joutui vet\xc3\xa4ytym\xc3\xa4\xc3\xa4n takaisin Pommeriin._NEWLINE_G\xc3\xb6tz johti hyvin Westfalenissa toiminutta armeijaa, mutta ep\xc3\xa4onnistui Breisachin vapauttamisessa 1638. Ep\xc3\xa4onnistumisen vuoksi G\xc3\xb6tz joutui toistamiseen sotaoikeuteen. H\xc3\xa4net kuitenkin vapautettiin 1640, ja h\xc3\xa4n vaihtoi takaisin keisarin palvelukseen, jossa h\xc3\xa4nest\xc3\xa4 tuli heti yksi keisarillisen armeijan johtavista kenraaleista. Vuodesta 1641 eteenp\xc3\xa4in G\xc3\xb6tz toimi menestyksekk\xc3\xa4\xc3\xa4sti: h\xc3\xa4n johti 1641 yhdistynytt\xc3\xa4 keisarillis-saksilaista armeijaa G\xc3\xb6rlitzin piirityksess\xc3\xa4, ja vuonna 1643 h\xc3\xa4n toimi Matthias Gallasin kakkosmiehen\xc3\xa4. Vuosina 1642 ja 1644 G\xc3\xb6tz komensi Unkarissa keisarillista armeijaa, joka taisteli Transilvanialaista ruhtinas Sigismund von R\xc3\xa1k\xc3\xb3czia vastaan._NEWLINE_Kun kev\xc3\xa4\xc3\xa4ll\xc3\xa4 1645 Lennart Torstensson tunkeutui B\xc3\xb6\xc3\xb6miin, kutsuttiin G\xc3\xb6tz apuun. H\xc3\xa4n kohtasi ruotsalaiset yhdess\xc3\xa4 Hatzfeldtin kanssa 6. maaliskuuta Jankovin taistelussa, mutta taistelu h\xc3\xa4vittiin ja G\xc3\xb6tz kaatui.'